KUMGYIN GABAI POI
丢瓜节
时间:2014-06-30 00:00:00 来源:德宏团结报
Bok Tong
N -gyin gabai poi go Jinghpo bum ga mangai shang wa na shong e galo ai pyo poi langai rai nga ai. Bai nna mangai jahkon ai lachyum rong nga ai , n-gyin gabai poi hpe n-gyin ru poi ,n-gyin ndeng poi mung nga nga ai.Poi ndai hpe gahtong hku jom galo nna , san ton ai nta mi ko jom pyo chyai nga ai .
N-gyin gabai poi shang na shong shani,yinwang n-gyi yi de machya ni sa chya kau da,sa-ra ni atsom sha htu shara galo kau da shong rai ma ai. N-gyi gabai poi shani go,shong nnan e mare na myitsu langai hpe hka ting hkyon hkrep ton nna , hka nhtung hte hka ru hko kau shangun nga ma ai , dai go poi shani hta shawa dotsa ngui ngui pyo pyo hte poi galo lai wa lu na hpe shaman la ai rai nga ai .Hka hko kau ngut ai hte yinwang de n-gyin di sa ai ni go , brangji ni hte wa la nkau mi go shong lam de lam hkyen, nkau go htongbau supseng sumpyi dum shapyo, bai shayi mahkon ni hte nu num ni go mawat htingga sha gun kau rai lam makau hkan na pu stom nampan ni do gun let hpang ko hkan nang nga ma ai , shagong bum na gatsi bungli ni hpyi hpyi nga bung ai majo ,htongbau supseng madum sumpyi hte mahkon mangui nsen ni go bungshi ni hte rau hkaro nhkap shagong bum maron ni hta chyam gadu gram mat wa nga ai . Num shang ko du ai shaloi,htong chyai grup rai galang mi chyai kau da ma ai,matut nna hkom mat wa yang, sa-ra ko bai du ai hte gadai mung gadai do gun ai nampan ni hte sa-ra bai sa mon da ma ai .Sa-ra mon kau da ai hpang , la nkau ni go mashot nhtu hte lam hkyen , nkau go shangui shapyo ai ding yang , num ma ni go nampu nampann di let hkan nang nga ma ai , yi lam numshoi gaba du yang mung dai numshoi hpe shinggrup ton nna htongchyai chyai da ma ai .
Mahkon mangui madum sumpyi hte rung nga in hkom sa wa ai mojo , ndum shami na lapran ladi nton hku mangai ngot sup nga manam hkrup ai hte shong lam de mada dat yu yang, yinwang gumhpan gata de ahtoi re mangai yi rai to nga sai . Yinwang ting shagyi dusho,latsan htingko,aya majo ni marit mi alu rai tu nga ai.
Yinwang du ai hte wahpu sumri noi abya nga ai machya hpe ula jo ban pan , nsum pan , tsamon pan zon re nampan amyu myu hte shong mon da nna, wala ni hte shabrang ni go machya ko tsap let ma -ngai pyi lang dumba ni dum shapyo chyai ma ai ,matut nna nu num yan go ma-ngai yi yang de kumgyin sa tam ngu nna htingga gun nna shong sa wa sai, nu num yang gyinhpra mu tam ai hte yiwa, machya hkan pyo chyai nga ai mahkon shabrang ni hpe bai shaga dat ai hte yong go gabu gara hte ma-ngai yi yang de n-gyin di mat wa sai. n-gyin di ai ni go gadai mung gadai mudu yu tsom dum ai gyin yang hkalung ni hpe di la nna shada no shakong dan hkat chye ma ai, n-gyin di sa ai ni go yin wang ko n-gyin hkru hkra sep sha la nna she nta de di gun wa ma ai.
Sara du ai shaloi n-gyi lit hte nong sara htingnat ko shanat ton nna jom sa la ai htom, nta du jang go n-gyi sing ga hpe ntot ko shong wa gun ton nna ,malu masha hpe bai shajin sha kau ra ai hpang she, wala ni go tingro lahkong galo la nna nampu nampan hte mon ton nna , chying hka lam gade nde gyit shakap da ma ai , chyui sumron la ai nampan shanghkong hpe go tingro ko mung noi abya satsom ton ai hta lai nna, dodap na garap ko hkumkop hte galo la ai jan shata sumla hta mung noi da nga ai . Ning rai nta mon ngut ai hpang go ,makok si , sawum si ni sa di gun da ai hta lai nna, hkainu hkinlang kumshu ni mung no sa do ton rai nga ai , ndai makok sawum si hte hkainu kumshu hkinlang ni go n-gyi ru ai ko lang na matu lajang da ai re . Matut nna go shawa masha yong myit mada dik ai n-gyin ru poi ten rai sai .
N-gyin ru poi shang na shong e wan mang sin ai myit su salang nkau mi go , n-gyin gabai poi sa ai manam ni rai ndu yang , wan mang makop na matu balam langai hkyem lajang ton nna, wan wut shaja let la nga ma ai , bai masha nkau mi go n-gyin, hkainu kumshu ,makok, sawum si ni hpe singga ko ru bang gun nna , garap ntsa de wa makoi dung nga masai, dodap chyinghka lam kadun ko mung sumri gang ton nna , sumri matu gade nde masha jum ton rai chyinghka la kau nna nhku gata ko rong nga yang , n-gyin gabai poi sa ai manam ni go shinggan de nna htongbau shupseng hte rung nga sa wa mara ai ,shang wa ai manam nkau mi go dap makoi gun ,hkumpuk amya gun ai go amya gun rai nna ,bai nkau ni go hka majo gun ai mung no nga nga ma ai , manam ni ntot chyinghka lam du ai hte :“Eh , nta madu ni e , manam du ra ai lo ! ” ngu shong shana dat jang , dodap de nga nga ai ni go :“Eh , hpaba manam lo ? ” nga san dat jang,shinggan de na ni go :“E h , ali awo hpundo gun ai manam ni lo ! ” ngu bai htan dat jang , nta madu ni go :“Eh , shing nga ai manam go nra ga ai lo , le nhtang mu lo ! ” ngu chyinghka nhkap hpo la jang, manam ni go :“Eh , manang ni e ,nra ma ai da lo !” nga in htongbau shuoseng dum let nhtang mat wa sasu nna bai nhtang shang wa nna :“Eh , nta madu ni e , manam lo ……” ngu in galang bai wa shaga dat jang , nta madu ni go : “Eh , hpabo manam e ? ”nga san jang , “Eh , usi wasi ,wubya wabya gun ai ni rai ga ai lo !”nga htan jang nta madu ni go“Eh , shingnga ai manam go nra ai lo , le lau hkom mat wa mu!” ngu nna chyinghka bai nhpo la jang go, manam ni shinggan de lahkong lang ngu na bai nhtang mat wa masu nna shang wa nna:“Eh ,nta madu ni e , manam lo!” ngu nna wa shana jang nta madu ni mung “Eh ,hpabo manam lo?”nga san jang,“Eh , jan shata ga nna ali awo gun ai ni usi wasiggggun ai , wubya wabya gun ai ni shingkrang sharen ai ni rai ga ai lo ”nga bai htan ai majo, nhku gata na ni chyinghka nhpo la ai bai hkrum ai nga yang, shinggan de masum lang ngu na nhtang pru mat wa nna bai gayin shang wa nhtom “Eh ,nta madu ni e , sutgan yam-nga dun ai , jabau yam-nga gun ai manam lo , ja gumhpro gun ai , mayat maya don sa ai ni , gumja gumhpra hpan sa , gun sa ai ni rai ga ai lo ” nga jang she ,nhku de na ni go:“Eh ,ya go magyep tsahku hte hkap tau la na zon nga re sai lo, manam gaja ni rai re nga ma ai ,lau shang wa marit !”ngu nna chyinghka kap hpo la masai.
Chyinghka lam hkap hpo la ai hte rau chyingh kalam kadun ko gang ton ai sumri hpe gang shahpreng dat ai nga yang , shinggan de nna dodap na wan sat na nga in htim shang wa ai manam ni go , wan mang de majo gun ai hka , dap ,hkumpuk ni hpe wanmang de gabai bun ma ai , rai tim yong go , gang shapreng dat ai sumri hkan bai la gatong ai hta n-ga, rapding de nna ru gadun bun dat ai n-gyin , makok, sawum si ni hkan gabye gaprau nna galau tong ai go galau tong rai mai ai , bai wanmang sin makop ai ni mung balam hte wanmang makop nna nji n-gu she kyin nga masai,chyahkring na lapran sha namsi namso hte n-gyin gasun hta ai masha ni go, dodap ting garu hte chyi nga mong jong nga sai.
Lahta de na hkrang ni galo chyai ngut ai hpang go , dodap na wan atsom bai wut shachyi la mai ,nunum ni hte shayi hkon ni go du sa ai mano mang ni hpe kumgyin gayau jo ma ai ,yong go gabu gara hte kumgyin jom shaman sha la nna hkabra wa sai.
(Poi ndai go Yinkyang ginwang Munglung Sengdon gahtong ni galo ai hkrang re .)
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga
kac_Latn zho_Hans zho_Hans afr_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ltg_Latn kac_Latn kac_Latn kac_Latn kac_Latn